Coordenadas: 48°12′12″N 16°22′57″L﻿ / ﻿48.20333, -16.38250

A **Casa da Moeda de Austria** (en alemán: *Münze Österreich*) é unha empresa pública austríaca radicada en Viena, encargada da cuñaxe das moedas de Austria.

É herdeira da antiga Casa da Moeda de Viena e, desde 1989, está constituída como unha sociedade anónima (*Aktiengesellschaft*), subsidiaria do Banco Nacional de Austria (*Oesterreichische Nationalbank*), con sede tamén en Viena.

O presidente da compañía é Gerhard Starsich e o seu director é Manfred Matzinger-Leopold.

Historia
--------

Gravado de ca. 1838 co edificio da Casa da Moeda de Austria acabado de construír.
Moedas do euro da Casa da Moeda de Austria para a súa posta en circulación en 2002.
En 1194, Ricardo I de Inglaterra pagoulle ao duque Leopoldo V de Austria 12 toneladas de prata para asegurar a súa liberdade. Leopoldo decidiu cuñar moeda con aquel metal, o que supuña o nacemento *de facto* dunha ceca na cidade de Viena (aínda que a denominación de "Casa da Moeda de Viena" non se documenta nos seguintes 200 anos).

A ceca localizábase orixinariamente preto da praza *Hoher Markt*, en Viena. Os problemas de espazo motivaron que as instalacións se trasladasen en 1371 a *Wollzeile*, no centro da cidade, onde permaneceron durante catro séculos. En 1752 sufriron un novo traslado, ao palacio de inverno do príncipe Uxío de Savoia na rúa *Himmelpfortgasse*. En 1835 comezou a construírse o luxoso edifico da rúa *Heumarkt*, no centro da cidade, que alberga a casa de moeda vienesa ata a actualidade.

Ao longo dos séculos houbo diversos obradoiros monetarios esparexidos por todo o territorio austríaco, en cidades como Graz, Salzburgo ou Innsbruck, aínda que o de Viena tivo xa o rango de "ceca principal" a partir de 1715. Logo da constitución da República de Austria en 1918, a Casa da Moeda de Viena converteuse na única operativa e nela centralizouse a produción de moeda do Estado.

Lingote de ouro puro da *Münze Österreich*.
En 1989 produciuse o cambio de denominación da compañía ao actual de *Münze Österreich* ("Casa da Moeda de Austria), e pasou a ser un organismo dependente do Banco Nacional de Austria.

En 1991, a Casa da Moeda de Austria foi merecedora do premio *Glenn Smedley Memorial*, da *American Numismatic Association*.

Produtos
--------

A ceca austríaca realiza todo o proceso de produción da moeda, desde o seu deseño á súa cuñaxe.

Ata 2002 producía moeda do sistema do xilin austríaco e a partir desa data comezou a cuñar as moedas do sistema do euro correspondentes a Austria.

Ademais das moedas circulantes, tamén produce emisións conmemorativas, con series tan coñecidas como a "Filharmónica de Viena" ou o "Tálero de María Tareixa", ademais de lingotes e moedas de investimento en metais preciosos.

A *Münze Österreich* tamén proporciona moeda circulante e discos sen cuñar para outros países.

Notas
-----

1. 1 2 3 4 5  "The Company". *Münze Österreich.*
2. ↑  "Executive Board". *Münze Österreich*.
3. 1 2 3 4  "Our History". *Münze Österreich*.
4. ↑  "Glenn Smedley Memorial Award Arquivado 21 de abril de 2021 en Wayback Machine.". *American Numismatic Association*.
5. ↑  "Our designers". *Münze Österreich.*
6. ↑  "The Vienna Philarmonic. A success Story". *Münze Österreich.*
7. ↑  "Empress Maria Theresa. A Monarch and Matriarch Arquivado 31 de outubro de 2020 en Wayback Machine.". *Münze Österreich.*
8. ↑  "Gold Storage Arquivado 27 de setembro de 2020 en Wayback Machine.". *Münze Österreich.*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Casa da Moeda de Austria Modificar a ligazón no Wikidata*** |

### Outros artigos

* Casa de moeda
* Cuñaxe
* Moedas de euro de Austria
* Tálero de María Tareixa
* Alfred Zierler

### Ligazóns externas

* Sitio web da Casa da Moeda de Austria

|  |  |
| --- | --- |
| Control de autoridades | 
* Wd: Q455901
* WorldCat
* VIAF: 152916516
* BNF: 16616886f
* NKC: kn20050414017

 |